असम में मुठभेड़ में सीआरपीएफ के 4 जवानों की मौत  
कारबी आंगलोंग में कारबी पीपुल्स लिबरेशन टाइगर के साथ मुठभेड़ में सीआरपीएफ के 4 जवानों की मौत हो गई, जबकि एक अन्य जवान घायल हो गया।
असम में होने वाले विधानसभा चुनावों के पहले चरण से दो दिन पहले कारबी आंगलोंग जिले में जातीय अलगाववादी संगठन कारबी पीपुल्स लिबरेशन टाइगर (केपीएलटी) के साथ एक मुठभेड़ में सीआरपीएफ के चार जवानों की मौत हो गई, जबकि एक अन्य जवान घायल हो गया।  पुलिस ने बताया कि इस मुठभेड़ के बाद से कई सीआरपीएफ जवान लापता हैं। उन्होंने बताया कि शुक्रवार रात बोकजान पुलिस थाना अंतर्गत आने वाले देवथार में सीआरपीएफ ने नवगठित केपीएलटी संगठन के उग्रवादियों के खिलाफ एक अभियान शुरू किया।  उन्होंने बताया कि अरलांगसो में शनिवार को केपीएलटी अलगाववादियों के साथ सीआरपीएफ जवानों की आमने-सामने की मुठभेड़ हो गई। इस मुठभेड़ में सीआरपीएफ के चार जवान मारे गए। सीआरपीएफ के घायल एक जवान को गोलाघाट जिले के नुमालीगड़ रिफाइनरी अस्पताल में भर्ती कराया गया है।  मृतकों में से तीन की पहचान मिका सिंह, देवेन्द्र शॉ और दिलीप कुमार के तौर पर की गई है। पुलिस ने बताया कि यह अभियान अभी जारी है और लापता हो गए सीआरपीएफ जवानों की तलाश की जा रही है।